J. Babič, poslanec: (2007-06-26):
Predkladaná novela živnostenského zákona obsahuje od doby jeho prijatia v roku 1991 najpodstatnejšie úpravy smerujúce k významnej miere podpory podnikateľského prostredia. Treba oceniť predkladateľa, že všetky zásadné zmeny z obsahovej a vecnej stránky boli konzultované s reprezentantívnymi stavovskými organizáciami podnikateľov, podnikateľskou obcou, tými, pre ktorých a ktorým je novela určená. Založenie a prevádzkovanie siete jednotných kontaktných miest na báze sústavy existujúcich orgánov štátnej správy v živnostenskom podnikaní, t. j. na živnostenských úradoch, v sídlach obvodných úradov, je nesporné, správne rozhodnutie. Chcem vyjadriť presvedčenie, že podnikateľská obec, hlavne začínajúci podnikatelia ocenia snahu predkladateľa o založenie siete jednotných kontaktných miest pre podnikateľov podnikajúcich podľa živnostenského zákona k 1. októbru 2007, pričom podľa smernice o službách na vnútornom trhu je termín určený na december 2009. Po prvýkrát sa zavádzajú pre podnikateľov bezplatné služby spočívajúce v tom, že orgány štátnej správy si budú po vzájomnej komunikácii zabezpečovať podklady, ktoré si dosiaľ obstarávajú podnikatelia sami. Ide predovšetkým o vybavenie výpisu z registra trestov, vybavenie prihlášky daňovníka k dani z príjmu u daňovníka, vybavenie prihlášky do systému povinného zdravotného poistenia v konkrétnej zdravotnej poisťovni. Za podnikateľov v rozsahu zmien údajov živnostenského registra budú oznamovať živnostenské úrady zmeny daňovým úradom a zdravotným poisťovniam. Ide o významnú zmenu, ktorá bude znamenať pre podnikateľov nižšiu časovú i finančnú záťaž. Za služby jednotných kontaktných miest sa nebude vyberať žiadny osobitný poplatok. Novelou sa odstraňujú všetky úpravy, ktoré nadbytočne obmedzovali prístup k podnikaniu alebo znamenali nadbytočnú záťaž pri vykonávaní podnikateľskej činnosti. Vyjadrujem presvedčenie, že absolventi odborných škôl príslušných študijných a učebných odborov ocenia zníženie požiadavky na preukazovanie nadobudnutia praxe pre všetky remeselné živnosti, čím predkladateľ ponúka absolventom týchto škôl skorší vstup do podnikania. Rušenie vedenia autorizovaných inšpekčných kníh v prevádzkarňach jednoznačne patrí k znižovaniu administratívnej náročnosti, ako aj zrušenie oznamovania zriadenia a zrušenia prevádzkarne dvom živnostenským úradom. Vážené kolegyne, vážení kolegovia, vládny návrh zákona, ktorým sa menia a dopĺňajú niektoré zákony v súvislosti so zrušením krajských úradov, novelizuje živnostenský zákon. V podstate ide o zmeny len formálneho charakteru a vzhľadom na vývoj legislatívneho procesu oboch návrhov zákonov, zlúčenie oboch návrhov zákonov do jedného zákona je správnym krokom. Oceňujem snahu o racionalizáciu, a tým zjednodušenie a uľahčenie aplikácie navrhovaných zmien podnikateľskej verejnosti, ako aj živnostenským úradom. Predložený návrh novely živnostenského zákona výrazným spôsobom znižuje administratívnu náročnosť pri vstupe do podnikania. Liberalizuje podmienky a zjednoduší postup získavania živnostenského oprávnenia, a preto vládny návrh zákona, ktorým sa mení a dopĺňa zákon č. 455/91 Zb. o živnostenskom podnikaní, podporím. Ďakujem za pozornosť.